Qantas flýgur síðasta júmbó-þotuflugið til Bandaríkjanna Frétt skrifuð kl. 14:46 Qantas hefur sex Boeing 747 - 400 þotur eftir í flotanum í dag Qantas flaug sl. miðvikudag síðasta júmbó-þotuflugið sitt til Bandaríkjanna sem var áætlunarflug frá San Francisco til Sydney en héðan í frá verður það flug flogið með Dreamliner-þotum . Qantas byrjaði að fljúga Boeing 747 árið 1971 og hafa alls 65 júmbó-þotur verið í flota félagsins í þau 48 ár sem félagið hefur haft þær í notkun en í dag hefur félagið aðeins sex júmbó-þotur af gerðinni 747 - 400. „ Júmbó-þotan hefur verið aðalvinnuhesturinn hjá Qantas í yfir 40 ár og við höfum flogið næstum því öllum tegundum af Boeing 747 sem smíðaðar hafa verið “ , sagði Alan Joyce , framkvæmdarstjóri Qantas , en félagið mun hætta að nota júmbó-þotuna á næsta ári . Qantas tilkynnti um endalok júmbó-þotunnar í maí árið 2018 á sama tíma og félagið tilkynnti nýja pöntun í Dreamliner-þotur af gerðinni Boeing 787 - 9 og hefur félagið fengið tíu slíkar afhentar og á eftir að fá fjórar til viðbótar . Þess má geta að Qantas flaug fyrsta flugið sitt milli Sydney og San Francisco fyrir 60 árum síðan , í júlí árið 1959 , og var það flug flogið með Boeing 707 .